DCORP ไม่ได้มาเล่นๆ จ่อซื้อหุ้นโรงไฟฟ้าในฟิลิปปินส์ 40% รวม 320 MW
DCORP ไม่ได้มาเล่นๆ ลงนามบันทึกข้อตกลงเข้าซื้อหุ้น 40% ของ 2 โรงไฟฟ้าในฟิลิปปินส์รวม 320 MW มูลค่าไม่เกิน 15.36 ล้านเหรียญสหรัฐ
2 มิ.ย. 2559

บริษัท ดีมีเตอร์ คอร์ปอเรชั่น จำกัด (มหาชน) หรือ DCORP ระบุว่า เมื่อวันที่ 19 พ.ค.ได้ลงนามในบันทึกข้อตกลงเพื่อเข้าซื้อหุ้นในบริษัทที่ดำเนินโครงการโรงไฟฟ้าพลังงานแสงอาทิตย์ ในประเทศฟิลิปปินส์ จำนวน 2 ฉบับ เพื่อเข้าทำการตรวจสอบสถานะในบริษัทที่ประกอบธุรกิจพลังงาน 2 แห่งที่จดทะเบียนในฟิลิปปินส์
โดยจะเข้าซื้อหุ้นจำนวน 40% ของหุ้นบริษัททั้ง 2 แห่ง ซึ่งมีกำลังการผลิตไฟฟ้ารวม 320 เมกะวัตต์ คิดเป็นมูลค่าการลงทุนไม่เกิน 15.36 ล้านเหรียญสหรัฐ โดยคาดว่าจะสามารถลงนามซื้อขายได้ดังกล่าวได้ภายในเดือนก.ค.59
สำหรับบันทึกข้อตกลงฉบับที่ 1 จะเป็นการซื้อหุ้น 40% ของโรงไฟฟ้าขนาด 200 เมกะวัตต์ ในราคาไม่เกิน 9.6 ล้านเหรียญสหรัฐ และบันทึกข้อตกลงฉบับที่ 2 จะซื้อหุ้น 40% ของโรงไฟฟ้าขนาด 120 เมกะวัตต์ ในราคาไม่เกิน 5.76 ล้านเหรียญสหรัฐ
ทั้งสองโครงการมีสัญญาการขายไฟฟ้าเข้าระบบ (Service Contract) แล้วบางส่วน และเนื่องจากปริมาณไฟฟ้าที่จะขายตามสัญญาขายไฟฟ้าเข้าระบบ และอัตรารับซื้อไฟฟ้าในรูปแบบ Feed-in-Tariff (FiT) เป็นเงื่อนไขของราคาซื้อขายหุ้นของทั้งสองบริษัท โดยหากทั้งสองบริษัทไม่ได้รับอนุญาตให้ปรับอัตรารับซื้อไฟฟ้าเป็นรูปแบบ FiT ที่มีราคาสูงขึ้นตามที่ตกลงกัน หรือได้สัญญาขายไฟฟ้าเข้าระบบ ไม่ครบตามจำนวนที่ตกลงกันดังกล่าว ราคาซื้อขายหุ้นของทั้งสองบริษัทจะถูกปรับลดลง
โดยทั้งสองบริษัทอยู่ระหว่างการขอเข้าทำสัญญาขายไฟฟ้าเข้าระบบเพิ่มเติมเพื่อให้ครบตามจำนวนที่กำหนดดังกล่าว และขอปรับอัตรารับซื้อไฟฟ้าให้เป็นรูปแบบ FiT ที่มีราคาสูงขึ้น
ทั้งนี้ ราคาซื้อขายหุ้นดังกล่าวจะสามารถปรับลดลงตามผลของการตรวจสอบสถานะของบริษัททั้งสองแห่ง โดยคาดว่าจะดำเนินการตรวจสอบสถานะ (Due Diligence) แล้วเสร็จและสามารถลงนามในสัญญาซื้อขายหุ้นประมาณเดือนก.ค.59 ซึ่งการลงนามในบันทึกข้อตกลงดังกล่าวยังมีความไม่แน่นอน และยังไม่มีผลผูกพันบริษัทจนกว่าการตรวจสอบสถานะจะแล้วเสร็จ และได้ลงนามในสัญญาซื้อขายหุ้นแล้ว
อย่างไรก็ดี บริษัทเชื่อว่าหากผลการตรวจสอบสถานะเป็นที่น่าพอใจ และบริษัทได้เข้าลงทุนทั้งสองบริษัทแล้ว การลงทุนจะเป็นประโยชน์กับบริษัททำให้มีการเติบโตในส่วนของรายได้และกำไรอย่างยั่งยืน  